
PROTOKOLLĒMUMS

Par grozījumiem 26.06.2026. līgumā Nr. JUR 2026-06/660 “Par multimodāla sabiedriskā transporta tīkla projektēšanu un autoruzraudzību Carnikavā” 

Projekta “Multimodāls sabiedriskā transporta tīkls, 2.kārta” (projekta identifikācijas Nr. 2.3.1.2/2/26/A/041) (turpmāk – Projekts) ietvaros Ādažu novada pašvaldība un SIA “Projekts 3” 26.06.2026. noslēdza līgumu Nr. JUR 2026-06/660 “Par multimodāla sabiedriskā transporta tīkla projektēšanu un autoruzraudzību Carnikavā” (turpmāk – līgums) ar līgumcenu 69 820,00 euro apmērā (bez PVN). 

Būvprojekta darba uzdevumā paredzēts izstrādāt risinājumu apvienotam gājēju un velosipēdu ceļam līdz 3 km garā posmā, nodrošinot drošu savienojumu no Ādažiem līdz Carnikavas esošajai gājēju infrastruktūrai mazāk aizsargātajiem satiksmes dalībniekiem.
Uzsākot būvprojekta izstrādi, tika precizēta projektējamās infrastruktūras pieslēguma vieta pie VSIA “Latvijas Valsts ceļi” pasūtījuma ietvaros izstrādātā būvprojekta “A/C A1 Rīga (Baltezers) – Igaunijas robeža (Ainaži), A/C P1 Rīga – Carnikava – Ādaži un Muižas ielas divlīmeņu šķērsojums”. Ņemot vērā precizēto pieslēguma risinājumu, Projekta ietvaros ir iespējams nodrošināt gājēju un velosipēdu infrastruktūras nepārtrauktību aptuveni 3 km garumā līdz Liepu alejai Carnikavā, papildus sākotnēji plānotajam, uzlabojot esošo gājēju infrastruktūru posmā no L. Azarovas ielas līdz Liepu alejai.

Pēc Projekta īstenošanas aptuveni 480 m garā posmā no Liepu alejas līdz Kalmju ielai tiktu saglabāta autoceļa P1 malā esošā gājēju ietve. Izvērtējot paredzēto pārbūves apjomu un saglabājamo esošo infrastruktūru, secināts, ka vienota un nepārtraukta gājēju un velosipēdu infrastruktūras savienojuma nodrošināšanai būtu lietderīgi būvprojekta izstrādes darba uzdevumu papildināt, paredzot 2,5 m plata gājēju un velosipēdu ceļa projektēšanu līdz Kalmju ielai. Tādējādi tiktu nodrošināts savienojums ar stacijas “Carnikava” mobilitātes punktu.
Minētais papildu projektēšanas apjoms ir funkcionāli un tehniski saistīts ar sākotnējā līguma priekšmetu un nepieciešams, lai nodrošinātu Projekta ietvaros izveidojamās gājēju un velosipēdu infrastruktūras nepārtrauktību un pilnvērtīgu savienojumu ar stacijas “Carnikava” mobilitātes punktu.
Pakalpojumu izpilde pie esošā līguma izpildītāja ir nepieciešama, lai nodrošinātu jau izstrādāto un papildus izstrādājamo projektēšanas risinājumu savstarpēju savietojamību, vienotu tehnisko risinājumu un nepārtrauktu atbildību par būvprojekta izstrādi. Cita izpildītāja piesaiste radītu nepieciešamību pārņemt un izvērtēt jau izstrādātos projektēšanas risinājumus, veikt to savstarpējās savietojamības pārbaudi un koordināciju, tādējādi radot papildu izmaksas un ievērojamas grūtības būvprojekta izstrādes procesā.
Minētā projektēšanas apjoma izmaksas ir 11 850,00 euro bez PVN, kas veido 16,97 % no sākotnējās līgumcenas 69 820,00 euro bez PVN. Pēc līguma grozījumu veikšanas kopējā līgumcena būs 81 670,00 euro bez PVN jeb 98 820,70 euro ar PVN.
Ņemot vērā veicamo projektēšanas darbu apjomu, būvprojekta izstrādes termiņu nepieciešams pagarināt par 30 kalendārajām dienām. Sākotnēji līgumā būvprojekta izstrādei noteiktais termiņš ir 9 mēneši. Termiņa pagarinājums nepieciešams, lai nodrošinātu darba uzdevuma papildinājuma izpildi, nepieciešamo tehnisko risinājumu izstrādi un to iekļaušanu vienotā būvprojekta sastāvā.
Plānotie līguma grozījumi nemaina iepirkuma līguma vispārējo raksturu, jo grozījumu rezultātā tiek papildināts sākotnēji paredzētais projektēšanas pakalpojumu apjoms, kas ir tieši saistīts ar sākotnējā līguma priekšmetu – gājēju un velosipēdu infrastruktūras projektēšanu un autoruzraudzību Carnikavā – un nepieciešams tā pilnvērtīgai izpildei.
Līdz ar to līguma grozījumi atbilst Publisko iepirkumu likuma 61. panta pirmās daļas 2. punktam un trešās daļas 2. punktam. Saskaņā ar minētās trešās daļas 2. punktu būtiski līguma grozījumi ir pieļaujami, ja sākotnējā līguma izpildei nepieciešami pakalpojumi, kas nebija iekļauti sākotnējā iepirkumā, un piegādātāja maiņa radītu būtisku izmaksu pieaugumu vai ievērojamas grūtības, tostarp tehnisku iemeslu, piemēram, savietojamības, dēļ. Vienlaikus katra šāda grozījuma rezultātā līgumcenas pieaugums nedrīkst pārsniegt 50 % no sākotnējās līgumcenas. Konkrētajā gadījumā grozījumu vērtība ir 11 850,00 euro bez PVN jeb 16,97 % no sākotnējās līgumcenas, tādējādi nepārsniedzot Publisko iepirkumu likuma 61. panta trešās daļas 2. punktā noteikto 50 % robežu. Vienlaikus projektēšanas risinājumu savietojamības un nepārtrauktas atbildības nodrošināšanai nepieciešams papildu apjomu uzticēt esošajam līguma izpildītājam.
Ņemot vērā minēto, nepieciešams veikt grozījumus līgumā Nr. JUR 2026-06/660 “Par multimodāla sabiedriskā transporta tīkla projektēšanu un autoruzraudzību Carnikavā”, palielinot līgumcenu par 11 850,00 euro bez PVN un pagarinot būvprojekta izstrādes termiņu par 30 kalendārajām dienām.
atklāti balsojot, ar XX balsīm “par”, “pret” – X, “atturas” – X, DOME NOLEMJ:
1. Piešķirt papildus 14 338,50 euro ar PVN no pašvaldības budžeta nesadalītā konta atlikuma būvprojekta izstrādes segšanai.

2. Apstiprināt grozījumus noslēgtajā būvprojekta izstrādes un autoruzraudzības līgumā Nr. JUR 2026-06/660 “Par multimodāla sabiedriskā transporta tīkla projektēšanu un autoruzraudzību Carnikavā”, paplašinot darba uzdevumu un pagarinot izpildes termiņu par 30 dienām.

3. Ādažu novada pašvaldības centrālās pārvaldes Juridiskajai un iepirkumu nodaļai sagatavot vienošanos par līguma grozījumiem.

4. Pašvaldības izpilddirektora vietniecei veikt lēmuma izpildes kontroli.


